पिछले एक साल में स्वराज अभियान ने सांप्रदायिक ताकतों के खिलाफ़ लगातार आवाज़ उठाया और समाज के विभिन्न वर्गों में फैलाये जा रहे घृणा, भेदभाव एवं असौहार्द्य की राजनीति का प्रभावी तरीके से सामना करने में सहयोग किया। स्वराज अभियान का यह मानना है कि राष्ट्र के सामने कई चुनौतियों में से साम्प्रदायिकता एक बड़ी चुनौती है। इसलिए स्वराज अभियान देश के हर जिले में एक अमन कमिटी बना रहा है जिसमें वहां के सभी समुदाय और वर्ग के सम्मानित नेता और व्यक्ति होंगे। अमन कमिटी का उद्देश्य सभी समुदायों के बीच संयोजन, समन्वय और संवाद के जरिए शांति और सौहार्द्य का निर्माण करना है। अमन कमिटी के तहत स्वराज अभियान ने वाराणसी, इलाहबाद और महाराष्ट्र में कार्यक्रम किये हैं। स्वराज अभियान की पहल पर शांति और सौहार्द्य के लिए काम करने वाले कई संगठन एक साथ आए और निर्भय मुंबई का गठन किया। स्वराज अभियान की अमन कमिटी ने उत्तर प्रदेश, बिहार, हरियाणा, असम, बंगाल, तेलंगाना, गुजरात और महाराष्ट्र में ऐसे कई क्षेत्रों को चिह्नित किया है जो सांप्रदायिक सौहार्द्य के लिए संवेदनशील हैं। हरियाणा में जातिगत हिंसा के बाद शांति और सौहार्द्य के लिए स्वराज अभियान ने कई और लोगों के साथ मिलकर सद्भावना मंच का गठन किया।